કારમાં હું ને મીનાક્ષી ગોઠવાયાં. પાછલી સીટમાં મુંજાલ એની ટેવ પ્રમાણે આગળની બંને સીટની વચ્ચેના ગેપમાંથી કારના ફ્ર્ન્ટ કાચમાંથી બહાર જોઈ શકે તેમ ગોઠવાયો. સામાન્ય રીતે સતત થરકતો નવાં ગીતોની ધૂન ગણગણતો કે કંઈ ને કંઈ બોલ્યો કરતો એ આજે આશ્ચર્યજનક રીતે શાંત હતો. મીનાક્ષીની આંખો કાચમાંથી બહાર દોડતા વાહનો પર સ્થિર હતી. હું પણ સ્તબ્ધતામાંથી બહાર નીકળ્યો ન હતો. કહેવાની જરૂર ન હતી કે મારા અને મીનાક્ષીના મનમાં એકસાથે એક જ વિચારો દોડી રહ્યા હતા. ગઈ કાલે એની પ્રેગ્નન્સી અને જોબ છોડવાના નિર્ણયની એણે મને જાણ કરી કે તરત થોડી વાર હું મૂક થઈ ગયો હતો. પછી મારાથી ન રહેવાતાં અચાનક હું બોલી પડેલો.